# การเลือกตั้งประธานาธิบดีโรมาเนีย พ.ศ. 2567
ประเทศโรมาเนียจัดการเลือกตั้งประธานาธิบดีโรมาเนียในวันที่ 24 พฤศจิกายน พ.ศ. 2567 และมีกำหนดการเลือกตั้งรอบสองในวันที่ 8 ธันวาคม 2567 เนื่องจากไม่มีผู้ลงสมัครคนใดได้คะแนนเสียงส่วนมากโดยสัมบูรณ์ในรอบแรก กระนั้น เมื่อวันที่ 6 ธันวาคม 2567 ศาลรัฐธรรมนูญโรมาเนียประกาศผลการเลือกตั้งในรอบแรกเป็นโมฆะ หลังพบว่ามีปฏิบัติการแทรกแซงการเลือกตั้งจากรัสเซียที่ส่งผลต่อการนับคะแนน ถือเป็นการเลือกตั้งประธานาธิบดีครั้งที่เก้าของประเทศนับตั้งแต่การปฏิวัติโรมาเนีย กลาวุส ยอฮานิส ประธานาธิบดีคนปัจจุบัน เข้าสู่ตำแหน่งวาระแรกในการเลือกตั้งปี 2557 และได้รับเลือกตั้งอีกครั้งในปี 2562 ถือเป็นวาระสุดท้ายตามรัฐธรรมนูญโรมาเนียซึ่งกำหนดให้ดำรงตำแหน่งซ้ำได้แค่สองวาระเท่านั้น

ผลการเลือกตั้งรอบแรกผิดจากที่คาดการณ์กันไว้ โดยเกอลิน จอร์เจสกู ผู้สมัครอิสระและชาตินิยม ได้รับคะแนนสูงสุด ในขณะที่เอเลนา ลัสกอนี นักการเมืองเสรีนิยม ได้ที่สอง จอร์เจสกูเริ่มต้นเป็นนักการเมืองนอกกระแสหลัก ก่อนจะได้รับความนิยมผ่านการหาเสียงด้วยสื่อนอกกระแสหลักเช่นติ๊กต็อก และได้รับความนิยมเป็นพิเศษในกลุ่มที่ไม่พอใจในการเมืองปัจจุบันของโรมาเนีย รวมทั้งเยาวชน เกษตรกร ชาวชนบท และชนชั้นแรงงาน เขาถือเป็นผู้นำคะแนนเสียงในการเลือกตั้งนี้ และผลการสำรวจหลังการเลือกนั้งรอบแรกพบว่าเขาเป็นบุคคลที่ได้รับความนิยมสูงสุดในการเมืองโรมาเนีย 

ประเด็นปัญหาสำคัญในการเลือกตั้งและการหาเสียงเกี่ยวข้องกับการทุจริต, สิทธิของกลุ่มคนที่มีความหลากหลายทางเพศ, บทบาทของศาสนาคริสต์ในชีวิตสาธารณะ และสงครามรัสเซีย–ยูเครน จอร์เจสกูหาเสียงโดยใช้วาทกรรมชาตินิยมและวิจารณ์พันธมิตรแห่งชาติ ซึ่งเป็นพันธมิตรใหญ่ที่ประกอบด้วยพรรคการเมืองใหญ่ที่สุดสองพรรคของประเทศว่ามีการทุจริต เขาสนับสนุนศาสนาคริสต์ในชีวิตสาธารณะ, สัญญาว่าจะประกาศให้ "โฆษณาชวนเชื่อของพวกเพศหลากหลาย" เป็นสิ่งผิดกฎหมาย, ผลักดันแผนการเพื่อทำให้อุตสาหกรรมสำคัญเป็นของรัฐบางส่วน และสนับสนุนจุดยืนเป็นกลางรวมทั้งการไม่ยุ่งเกี่ยวในสงครามยูเครน โดยไม่ออกจากเนโทหรือสหภาพยุโรป ส่วนลัสกอนีหาเสียงโดยสนับสนุนรัฐโลกวิสัย, บูรณาการยุโรปเพิ่มเติม, การจัดแนวร่วมกับโลกตะวันตกและสหรัฐ และการเพิ่มการระดมทุนทางทหารให้แก่ยูเครน

การหาเสียงของจอร์เจสกูได้รับการสนับสนุนโดยบรรดาพรรคการเมืองสายประชาธิปไตยคริสต์, ชาตินิยม, เกษตรนิยม และคอมมิวนิสต์ เช่น พันธมิตรเพื่อสหภาพแห่งชาวโรมาเนีย, เอส.ออ.เอส. รอมือนียา, พรรคสังคมนิยม และพรรคชาวไร่ชาวนาแห่งชาติ ส่วนการหาเสียงของลัสกอนีได้กับการสนับสนุนโดยพรรคเสรีนิยมแห่งชาติ, พรรคประชาธิปไตยและความเป็นปึกแผ่น, สหภาพรักษ์โรมาเนีย และต่ออายุโครงการยุโรปของโรมาเนีย เป็นต้น ผลการเลือกตั้งนี้เป็นครั้งแรกตั้งแต่ปี 2543 ที่ผู้สมัครชาตินิยมชนะเข้ารอบที่สองแทนที่จะเป็นผู้สมัครพรรคเสรีนิยมแห่งชาติหรืออดีตพรรคเสรีนิยมประชาธิปไตย และเป็นครั้งแรกนับตั้งแต่การล่มสลายของคอมมิวนิสต์ในโรมาเนียที่พรรคสังคมนิยมประชาธิปไตยไม่ผ่านรอบแรก

ผลสืบเนื่องจากการเลือกตั้งในรอบแรกเป็นที่ถกเถียงอย่างกว้างขวาง และผลักโรมาเนียให้เข้าใกล้วิกฤตการณ์ทางการเมือง ยอฮานิส ประธานาธิบดีคนปัจจุบันซึ่งดำรงตำแหน่งประธานสภากลาโหมสูงสุดแห่งชาติ กล่าวหาการหาเสียงของจอร์เจสกูว่าได้รับการหนุนหลังจากรัสเซีย หลังผู้สมัครนอกกระแสหลักคนหนึ่งยื่นอุทธรณ์กรณีการโกงผลเลือกตั้ง ศาลรัฐธรรมนูญสั่งให้มีการนับคะแนนเสียงใหม่ ก่อนจะยืนยันรับรองผลการนับคะแนนในวันที่ 2 ธันวาคม กระทั่งในวันที่ 6 ธันวาคม 2567 ซึ่งศาลรัฐธรรมนูญย้อนคำตัดสินเดิมและประกาศให้ผลการเลือกตั้งในรอบแรกเป็นโมฆะแทน หลังมีเอกสารจากหน่วยความมั่นคงเปิดเผยที่แสดงให้เห็นว่ารัสเซียจัดการรณรงค์ทางออนไลน์อย่างเป็นระบบเพื่อสนับสนุนจอร์เจสกู ถือเป็นการแทรงแซงการเลือกตั้งจากต่างประเทศ